หน่วยปฏิบัติการฝนหลวง เร่งทำฝนเติมน้ำเขื่อนต่อเนื่อง กรมชลประทาน คุมเข้มอ่างเก็บน้ำที่มีน้ำน้อย
หน่วยปฏิบัติการฝนหลวง เร่งทำฝนเติมน้ำเขื่อนต่อเนื่อง กรมชลประทาน คุมเข้มอ่างเก็บน้ำที่มีน้ำน้อย นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า พลเอก ประยุทธ์ จันทร์โอชา นายกรัฐมนตรี มีความห่วงใยในสถานการณ์ภัยแล้ง ปัญหาหมอกควันและฝุ่นละอองในอากาศ ที่อาจส่งผลกระทบต่อพี่น้องประชาชนในขณะนี้ โดยกำชับให้ทุกหน่วยงาน ที่เกี่ยวข้องเร่งดำเนินการคลี่คลายสถานการณ์ดังกล่าว เพื่อให้พี่น้องประชาชนมีน้ำใช้เพียงพอเพื่อการอุปโภคและบริโภค สำหรับเรื่องน้ำเพื่อการเกษตร หน่วยงานที่เกี่ยวข้องจะมีการดูแลปริมาณน้ำต้นทุนและวางแผนบริหารจัดการน้ำในการเพาะปลูก เพื่อไม่ให้เกิดความเสียหายแก่พี่น้องเกษตรกร กรมฝนหลวงและการบินเกษตร ยังคงดำเนินการวางแผนที่จะปฏิบัติการฝนหลวงอย่างต่อเนื่อง เพื่อช่วยคลี่คลายสถานการณ์ภัยแล้ง การเติมน้ำให้กับพื้นที่ลุ่มรับน้ำเขื่อน/อ่างเก็บน้ำ ที่มีปริมาณน้ำเก็บกักน้อยกว่าร้อยละ 30 และช่วยเหลือพื้นที่การเกษตร ตลอดจนการติดตามปัญหาหมอกควันและฝุ่นละอองในอากาศ ในเขตพื้นที่กรุงเทพมหานครและปริมณฑล และเมืองใหญ่ต่างๆ ของประเทศต่อเนื่องต่อไปขณะที่ นายทองเปลว กองจันทร์ อธิบดีกรมชลประทาน ยืนยันว่าปริมาณน้ำในอ่างเก็บน้ำขนาดใหญ่หลายแห่ง แม้จะมีปริมาณน้ำอยู่ในเกณฑ์น้อยและการระบายน้ำจะใช้เฉพาะเพื่อการผลิตประปา อุปโภคบริโภคและรักษาระบบนิเวศเท่านั้น ตามแผนที่ได้กำหนดไว้ ซึ่งจะทำให้มีน้ำใช้ไปจนถึงต้นฤดูฝนปี 2563 กรมชลประทาน คุมเข้มการใช้น้ำจากอ่างเก็บน้ำ ที่มีน้ำน้อยกว่าร้อยละ 30 โดยย้ำทุกโครงการชลประทานให้เฝ้าระวังและควบคุมการใช้น้ำให้เป็นไปตามแผนที่จัดสรรไว้ สร้างความมั่นใจมีน้ำกินน้ำใช้ถึงต้นฝนหน้า พร้อมขอความร่วมมือจากทุกภาคส่วนใช้น้ำอย่างประหยัดที่สุด เพื่อลดความเสี่ยงขาดแคลนน้ำในอนาคต